# Alf Cranner

### Fra Wikipedia, den frie encyklopedi

Alf Cranner (født 25. oktober 1936 i Oslo) er en norsk visesanger og kunstner, bosatt i Kragerø siden 60-tallet. Han er utdannet lærer, og har gått malerlinjen ved Statens Kunst- og Håndverksskole. Underviste i musikk og tegning frem til han pensjonerte seg i 1998.

Cranner mottok fiolinundervisning som barn, og begynte å spille gitar som 13-åring. Cranner hadde allsidige musikalske interesser. Han spilte klassisk gitar og vanket i jazz-kretser. I 1961 ble han medlem av Visens venner. Her møtte han blant andre den svenske visesangeren Olle Adolphson, som var med på å avgjøre hans karrierevalg. Her begynte han også sitt arbeid med norske folkeviser, som kom til å prege hans repertoar frem til midten av 70-tallet. Rolv Wesenlund, som den gang var innspillingsleder for plateselskapet Philips, tilbød Cranner platekontrakt i 1963, og året etter kom LP-en «Fiine antiquiteter». Den består av 18 norske folkeviser, bearbeidet og fremført av Cranner kun akkompagnert på gitar. I 1964 ble han kjent med Alf Prøysen, et bekjentskap som ble avgjørende for Cranners videre utvikling. Prøysen skrev flere tekster som Cranner satte melodi til, deriblant Å, den som var en løvetann. På samme tid traff han komponisten Geirr Tveitt, et møte som resulterte i LP-en «Både le og gråte», med tonesatte dikt av Jacob Sande. I 1966 dro Cranner på en turné med poeten Harald Sverdrup i regi av Den Norske Bokklubben. Et opptak av konserten i Universitetets Aula ble utgitt på LP-en «Vers og viiiiiiser». I 1967 utgav Cranner sin kanskje viktigste plate på 60-tallet, «Rosemalt sound». Her samarbeidet han med komponisten og musikeren Alfred Janson, og kombinerte visetradisjonen med jazz. På 70-tallet innledet han et samarbeid med forfatteren og kåsøren Odd Børretzen, og de gav ut to LP-er sammen, med opptak fra konserter. Cranner gikk inn i dette tiåret som en moden visekunstner, både som komponist og tekstforfatter. Han mottok Spellemannprisen for både «Trykt i år» (1974) og «Vindkast» (1977). På 80-tallet samarbeidet han igjen med jazzmusikere, deriblant Egil Kapstad og bandet Lava. I 2003 kom samleplaten «50 beste fra 40 år». Hans forløpig siste utgivelse er «Som en rose» (2004), der han har oversatt og tolket den skotske forfatteren Robert Burns.

Alf Cranner er en allsidig kunstner. Han har også skrevet musikk til teater i samarbeid med Klaus Hagerup, til film («Jentespranget» 1972), og gav i 2001 ut boka «Jordbundet og himmelvendt», som er en biografi om hans oldefar; oppfinneren Christian Holberg Gran Olsen.

## [rediger] Diskografi

- Fiine antiquiteter (1964)
- Både le og gråte (1964)
- Vers og viiiiiiser (1966) med Harald Sverdrup
- Rosemalt sound (1967)
- Almuens opera (1970)
- I levendes live på Sandvika kino en kald desemberdag i 1973 (1974) med Odd Børretzen
- Trykt i år (1974)
- Vindkast (1977)
- Live fra ABC-teateret (1980) med Odd Børretzen
- Din tanke er fri (1985)
- Sanger om fravær og nærvær (1989)
- 48 viser (1992)
- Café Kaos (1995)
- 50 beste fra 40 år (2003)
- Som en rose (2004)

## [rediger] Eksterne lenker

- Alf Cranners hjemmeside
- Alf Cranner i NRK Forfatter

Hentet fra «http://no.wikipedia.org../../../a/l/f/Alf_Cranner_79f8.html»

Kategorier: Norske forfattere | Norske musikere | Visesangere | Fødsler i 1936

##### Views

- Artikkel
- Diskusjon
- Nåværende versjon

##### prosjektrelatert

- Hjelp
- Ny bruker?
- Prosjektportal
- Last opp fil
- Tinget

##### Søk